แห่ลงทุนงานมันนี่เอ็กซ์โป
ตลท.หวังปีนี้เพิ่มเป็น8พันรายการป้อนข้อมูลหน้าใหม่นำไปใช้ได้ทันที
26 เม.ย. 2555

ตลท.หวังปีนี้เพิ่มเป็น8พันรายการป้อนข้อมูลหน้าใหม่นำไปใช้ได้ทันที
ตลท.หวังเกิดธุรกรรมทางการเงิน หุ้นอนุพันธ์กองทุนรวม ในงานมันนี่ เอ็กซ์โป ครั้งที่ 12 กว่า 8,000 รายการ เทียบกับปีก่อนกว่า 7,000 รายการ
นายภากร ปีตธวัชชัย รองผู้จัดการสายการตลาด ตลาดหลักทรัพย์แห่งประเทศไทย (ตลท.) เปิดเผยว่า การที่ ตลท. บริษัทหลักทรัพย์ (บล.) บริษัทหลักทรัพย์จัดการกองทุน (บลจ.) บริษัทผู้ค้าทองคำและโกลด์ฟิวเจอร์ส ไปร่วมออกบูธจัดงานมันนี่ เอ็กซ์โป ครั้ง 12 ที่จัดขึ้นระหว่างวันที่ 17-20 พ.ค.นี้ คาดว่าจะเกิดธุรกรรมทางการเงินในการลงทุนหุ้น อนุพันธ์ และกองทุนรวมทั้งหมดกว่า 8,000 รายการ เมื่อเทียบกับปีก่อนที่มีธุรกรรมกว่า 7,000 รายการ 
ปี 2555 ตลท.มีคอนเซปต์ในการจัดงานให้เป็นเมืองแห่งการลงทุน ตลาดหลักทรัพย์จะเป็นศูนย์กลางในการตอบโจทย์ผู้ลงทุนทั้งหน้าใหม่และผู้ที่เป็นผู้ลงทุนอยู่แล้ว โดยสร้างกำลังให้นักลงทุนด้วยข้อมูลในลักษณะฮาวทู ที่ให้ผู้ลงทุนนำความรู้ความเข้าใจที่ได้ไปใช้ได้เลย จึงแบ่งเป็น 4 โซนการลงทุน คือ 
1.โซน Investor Power House ที่แบ่งขั้นตอนการเรียนรู้เป็น 4 ขั้น คือ How To Plan การสร้างแผนการลงทุน How To Pick เลือกหุ้นเลือกกลุ่มไหนเด่นน่าลงทุน How To Gain หาผลตอบแทนด้วยอนุพันธ์ และ How To Trade เรียนรู้สไตล์การลงทุนทั้งแบบพื้นฐานและเทคนิค
2.โซน Investor Hyde Park เป็นลานสัมมนาของนักวิเคราะห์ นักกลยุทธ์ ที่ปีนี้จะเน้นนักวิเคราะห์ที่ได้รับรางวัลมาให้ความรู้ความเข้าใจในแบบฮาวทู 3.โซน Investor Online Hub ซึ่งเป็นโซนที่เพิ่มขึ้นมาเพื่อให้ความสำคัญกับการลงทุน เพื่อช่วยขยายฐานนักลงทุนซื้อขายทางอินเทอร์เน็ตหรือออนไลน์ให้ได้ตามเป้าที่ตั้งไว้ โดยปีนี้คาดว่าจะเพิ่ม 1 แสนบัญชี เปิดโอกาสให้นักลงทุนได้เรียนรู้และทดลองผ่านโปรแกรมการลงทุน และ 4.โซน Investor Center Point เป็นโซนของโบรกเกอร์ชั้นนำ 17 แห่ง
ทางด้านนายจรัมพร โชติกเสถียร กรรมการและผู้จัดการ ตลท. กล่าวว่า ภายในสัปดาห์นี้ ตลท. สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และสมาคมบริษัทหลักทรัพย์ จะมีการหารือเพื่อออกเกณฑ์ด้านคุณภาพด้านต่างๆ ที่เกี่ยวข้องกับตลาดทุน ตั้งแต่ด้านบุคลากร การขยายฐานผู้ลงทุน บทวิจัย และนักวิเคราะห์ จากที่ก่อนหน้านี้ได้มีการหารือเบื้องต้นไปแล้วเมื่อสัปดาห์ก่อน 
นอกจากนี้ ตลท.พยายามผลักดันให้นักลงทุนรายบุคคลและนักลงทุนหน้าใหม่ได้ลงทุนผ่านออนไลน์มากขึ้น ตั้งเป้าจะเพิ่มขึ้นเป็น 50% จากมูลค่าการซื้อขายของลูกค้ารายบุคคล จากสิ้นปีก่อนอยู่ที่ 46% ขณะที่ตัวเลขล่าสุดเมื่อสิ้นไตรมาสแรก มูลค่าการซื้อขายเพิ่มขึ้นเป็น 48.6% แล้ว 
“ลูกค้าที่ซื้อขายผ่านออนไลน์มีมูลค่าการเติบโตเฉลี่ยปีละ 78% ซึ่งถือว่าเรายังมีโอกาสและช่องทางพัฒนาได้อีกมาก แม้ไม่มากเท่ากับตลาดต่างประเทศที่นักลงทุนจะซื้อขายหุ้นผ่านออนไลน์มากถึงประมาณ 80-90% ของสัดส่วนนักลงทุนรายบุคคลทั้งหมด” นายจรัมพร กล่าว
อย่างไรก็ดี ยังมองว่าตลาดหุ้นไทยจะใช้ช่องทางการซื้อขายผ่านออนไลน์ในการพัฒนาให้จำนวนบัญชีหรือสภาพคล่องในการซื้อขายได้มากขึ้น เพราะปัจจุบันไทยมีจำนวนบัญชีที่มีการซื้อขายทั้งหมด 7.4 แสนบัญชี ซึ่งถือว่าน้อยกว่าประเทศที่อยู่ในระดับเดียวกันอยู่เท่าตัว ที่มีบัญชีอยู่ที่ 1.3 ล้านบัญชี